Human Rights Watch Inoti Mhirizhonga Yokanganisa Sarudzo
Muzvare Kasambala vanoti vanhu vakawanda vari kupondwa nemasoja pamwe nevatsigiri veZanu PF
Sangano reHuman Rights Watch rinoti mamiriro akaita zvinhu munyika, anoratidza pachena kuti hapangaitwe sarudzo dzakachena. Mugwaro rayo rakabuda neMuvhuro, sangano iri rinoti masangano eSADC ne African Union, anofanirwa kuudza VaMugabe kuti mamise mhirizhonga yavari kukonzeresa munyika. Sangano iri ratiwo mutungamiri weSouth Africa, VaThabo Mbeki, avo vakasarudzwa kuva mutongi gava panyaya yeZimbabwe, vakundikana zvachose. Nhengo yeHuman Rights Watch, Muzvare Tiseke Kasambaka, vatiwo vanhu vakawanda vari kufa mumhirizhonga, uye vanhu vanodarika zvuuru zviviri vakakuvadzwa. Muzvare Kasambala vatiwo vamwe vakuru vemauto vari kutungamira mukupesvedzera mhirizhonga munyika. Muzvare Kasambala vatiwo zvipatara zvehurumende zviri kurambidzwa kurapa vanhu vari kukuvadzwa mumhirizhonga. Vati hapana sarudzo yakachena ingaitwa munyika kana vanhu vachirohwa pamwe nekudzvanyirirwa kodzero dzavo. Programmes Officer weCrisis in Zimbabwe Coalition, VaPedzisai Ruhanya, vaudza mutori wenhau dzeStudio7, Blessing Zulu weStudio7, kuti VaMugabe havafanire kuregererwa vachishungurudza vanhu. Ukuwo mutevedzeri wemuchuchusi mukuru wehurumende, VaJohannes Tomana, vanoti vari kuzoomesera vose vanenge vanosungwa vachiita zvemhirizhonga munyaya dzezvematongerwo enyika. VaTomana vaudza vatiwo vanenge vasungwa ava, vachanyimwa mukana wekubhadhara mari yechibatiso. Asi MDC inoti izvi zvakanangana nekushungurudza vatsigiri vayo nekuti ndivo vari kungosungwa, veZanu-PF vachisiiwa vachiita havo pamadiro. Kunyange hazvo MDC iri kuti kune vanhu vayo vanopfuura makumi matanhatu vakaurayiwa, VaTomana varamba kutaura kuti inyaya ngani dzapinda mumatare, dzinobatawo vanhu veZanu PF. Dzimwe Nhau Kubva kuStudio 7...